## La Generalitat s’oposa a la reforma sobre la temporalitat del Govern perquè no preveu terminis realistes ni mecanismes que garantisquen la continuïtat del servici públic

*** La consellera Nuria Martínez participa en la Conferència Sectorial d’Administració Pública del Govern d’Espanya, en la qual s’ha presentat la proposta de reforma normativa sobre la temporalitat en l’ocupació pública
* Assegura que “la Generalitat està compromesa amb la reducció de la temporalitat, però no pot donar suport a una reforma que debilite la prestació de servicis bàsics i pose en risc l’atenció a la ciutadania”**

La consellera de Justícia i Administració Pública, Nuria Martínez, ha criticat que el Govern d’Espanya haja plantejat una mesura dràstica per a reduir la temporalitat, perquè “esta mesura ha de fer-se amb seguretat jurídica, terminis realistes i mecanismes que garantisquen la continuïtat del servici públic, no a costa de buidar plantilles”.

La consellera Martínez s’ha pronunciat en estos termes després de l’última Conferència Sectorial d’Administració Pública, en la qual s’ha presentat la proposta de reforma normativa sobre la temporalitat en l’ocupació pública, una proposta amb la qual el Govern central busca fixar límits més estrictes als nomenaments temporals i reforçar els controls sobre les administracions.

“Som absolutament conscients que hem d’avançar cap a l’estabilització de les plantilles i considerem que és necessària una reforma per a acabar amb la temporalitat, però no en els termes que ha plantejat el Govern”, ha defés la consellera de Justícia i Administració Pública, Nuria Martínez.

“La Generalitat està compromesa amb la reducció de la temporalitat, i de fet estem fent els deures, perquè en l’últim any hem reduït més de 13 punts la taxa de temporalitat, però no es pot donar suport a una reforma que posa en risc la prestació de servicis públics essencials”, ha matisat. En este sentit, Martínez ha advertit que la norma, tal com està redactada, podria deixar vacants sense cobrir i generar greus problemes en centres d’atenció directa, residències de majors o servicis sanitaris.

“No ens sorprén la falta de diàleg del Govern, perquè ja és una tònica habitual, però no és normal que no consulten amb les comunitats autònomes la viabilitat d’una reforma que ens afecta directament. És un altre acte de prepotència institucional al qual ens tenen més que acostumats”, ha criticat Martínez.

Durant la sessió, el ministre per a la Transformació Digital i de la Funció Pública, Óscar López, ha explicat que amb la nova reforma es pretén canviar el límit màxim de 2 anys per a interins en vacants, amb cessament automàtic, quan ara s’establix en 3 anys; la restricció de programes temporals a 2 o 3 anys; aplicar compensacions econòmiques i sancions per incompliments i crear sistemes d’informació interoperables per a controlar el compliment per part de les administracions públiques.

Davant estes mesures la consellera Nuria Martínez ha mostrat el rebuig de l’executiu autonòmic al règim sancionador establit pel Ministeri perquè resulta desproporcionat i planteja un escenari viciat de base en el qual es preveuen sancions sobre els funcionaris amb responsabilitat sobre les polítiques de personal.

A més, les compensacions i sancions comportaran compromisos econòmics per part de les autonomies que no estaven previstos, per la qual cosa s’ha sol·licitat al Govern central informació sobre la font de finançament de les possibles indemnitzacions derivades de l’aplicació de la norma.

“Necessitem que el Govern siga clar amb la càrrega financera que suposarà la reforma i plantege com s’abordarà. Amb cap circumstància podem permetre que es done la situació generada enguany per una altra norma com l’LO 1/25, que en el cas de l’Administració de justícia suposarà un desemborsament per part de les arques públiques valencianes de vora 50 milions d’euros. Exigim responsabilitat i compromís econòmic”, ha demandat la consellera.

Fecha: 17/09/2025